
На основу члана 138. став 1. Устава Републике Србије („Сл. гласник РС“ бр. 98/06) и чланова 1. став 1. и 31. став 2. Закона о Заштитнику грађана („Сл. гласник РС“ бр. 79/05 и 54/07) у поступку контроле законитости и правилности рада Министарства правде, сада Министарства правде и државне управе, по притужби М. Ј., из Зрењанина, Заштитник грађана 
У Т В Р Ђ У Ј Е
Министарство правде, сада Министарство правде и државне управе начинило је пропуст у раду јер је, грубо кршећи принципе добре управе, пропустило да реализује Одлуку Комисије за накнаду штете Министарства број 010-00-13/2010-22 од 25. марта 2010. године и предузме мере како би подносиоцу притужбе исплатило износ утврђен овом Одлуком, а као накнаду нематеријалне штете за претрпљене повреде или ускраћивања људског или мањинског права зајемченог Уставом, утврђене одлуком Уставног суда Уж број 1324/08 од 4. јула 2009. године.

Министарство правде, сада Министарство правде и државне управе није испунило своју обавезу сарадње са Заштитником грађана, јер је пропустило да одговори на акте и ургенције овог органа у вези добијања тражених информација и стављања на располагање свих података којим располаже, а који би били од значаја за поступак који Заштитник грађана води.
На основу утврђених недостатака у раду, Заштитник грађана упућује Министарству правде и државне управе следеће 

П Р Е П О Р У К Е
I
Министарство правде и државне управе хитно ће предузети све потребне мере како би се приступило спровођењу Одлуке Комисије за накнаду штете Министарства број 010-00-13/2010-22 од 25. марта 2010. године и подносиоцу притужбе исплатио утврђени и договорени износ на име накнаде нематеријалне штете.

II

Министарство правде и државне управе писано ће се извинити подносиоцу притужбе за неблаговремено поступање и неспровођење наведене одлуке, као и за игнорисање ургенција које је писао и изјављивао.
III

Министарство правде и државне управе ће у свом будућем раду испуњавати своју обавезу сарадње са Заштитником грађана, и благовремено и у остављеним роковима одговарати на акте овог органа у вези добијања тражених информација и стављања на располагање свих података којим располаже, а који су од значаја за поступке које Заштитник грађана води.

Министарство правде и државне управе обавестиће Заштитника грађана, у року од 60 дана од дана пријема ове препоруке, о предузетим мерама и поступању по њој, уз достављање релевантне документације и других доказа на основу којих се са сигурношћу може утврдити да је по препоруци Заштитника грађана поступљено. 
Р а з л о з и:
Заштитник грађана је примио 3. фебруара 2011. године притужбу М. Ј., из Зрењанина. Увидом у притужбу и сагледавањем приложене документације установљено је да је притужба поднета поводом непоступања тадашњег Министарства правде по Одлуци Комисије за накнаду штете Министарства број 010-00-13/2010-22 од 25. марта 2010. године, као и због недостављања обавештења на накнадно упућене дописе подносиоца притужбе у вези реализације предложеног Споразума о врсти и висини накнаде штете.
Наиме, из приложене документације произилази да је Комисија за накнаду штете Министарства правде, 25. марта 2010. године донела Одлуку број 010-00-13/2010-22 којом је делимично усвојила захтев подносиоца притужбе за накнаду штете и одређен износ од 180.000,00 динара као накнада нематеријалне штете за претрпљене душевне патње због повреде или ускраћивања људског или мањинског права зајемченог Уставом, а све на основу одлуке Уставног суда број Уж – 1324/2008 од 4. јула 2009. године којом је усвојена уставна жалба подносиоца притужбе и утврђена повреда права на суђење у разумном року и право подносиоца притужбе на накнаду штете.

Комисија за накнаду штете Министарства правде сачинила је предлог споразума о врсти и висини накнаде штете и доставила подносиоцу притужбе. Подносилац притужбе је истакао да је сачињени предлог споразума по пријему одмах потписао и вратио, али да Министарство правде није предузело остале мере како би се наведена одлука Министарства и сачињени предлог споразума спровели. Посебно је навео да се писаним путем по овом основу, 10. августа 2010. године обратио Кабинету министарке правде, али да није примио никакав одговор, као ни исплату одређеног износа накнаде штете.

Оцењујући наводе из притужбе као и приложену документацију, те чињеницу да је у конкретном случају реч о примени републичких закона, других прописа и општих аката, односно повреди принципа добре управе, Заштитник грађана је покренуо поступак контроле законитости и правилности рада тадашњег Министарства правде, о чему је овај орган обавештен актом дел. број 3747 од 25. фебруара 2011. године, у складу са чланом 29. Закона о Заштитнику грађана. Истим актом затражено је изјашњење о свим чињеницама и околностима значајним за доношење става о оправданости притужбе. 

С обзиром да Стручна служба Заштитника грађана није примила изјашњење Министарства у остављеном року, том органу су упућене ургенције за поступање по акту Заштитника грађана, и то ургенција од 4. априла 2011. године (акт дел. број 6615), ургенција упућена државном секретару Слободану Хомену од 24. маја 2011. године (акт дел. број 10377), телефонски разговор са секретарком Министарства, Иваном Марковић, од 21. јула 2011. године, о чему је сачињена службена белешка, којом приликом су по договору, сви до тада упућени акти Заштитника грађана прослеђени и факсом у кабинет Министарства.

Како ни након упућених ургенција и остављених накнадних рокова, Министарство није доставило тражено изјашњење, органу је упућен допис дел. број 17418 од 2. септембра 2011. године, којим је затражено име одговорног лица за поступање у конкретном случају, а како би Заштитник грађана евентуално предузео мере у оквиру свог овлашћења да иницира покретање дисциплинског поступка, а сходно члану 20. Закона о Заштитнику грађана.

Ни на овај допис Заштитник грађана није примио одговор органа, па је 28. децембра 2011. године, министарки правде упућен акт дел. број 27129, ради добијања тражених информација и изјашњења на наводе из притужбе.

До сачињавања ове препоруке није пристигао одговор Министарства ни на овај последњи допис и захтев Заштитника грађана, уредно примљен у том органу.

Одредбом члана 33. Закона о министарствима („Сл. гласник РС“, бр. 72/2012), прописано је да Министарство правде наставља рад даном ступања на снагу овог закона, у складу са делокругом утврђеним овим законом, као Министарство правде и државне управе.

Законом о државној управи („Сл. гласник РС“, бр. 20/92, 6/93 – одлука УСРС, 48/93, 53/93, 67/93, 48/94, 49/99- др. закон и 101/2005 – др. закон), предвиђена су основна начела деловања органа државне управе, која између осталог подразумевају делотворност у остваривању права странака, поштовање странака и јавност рада. 

Одредбом члана 17. Правилника о саставу и раду Комисије за накнаду штете на основу одлуке Уставног суда којом је усвојена уставна жалба („Сл. гласник РС“, бр. 27/2008 и 23/2011), прописано је да уколико се подносилац захтева писмено изјасни да прихвата висину накнаде, сачиниће се споразум о висини накнаде штете који потписује министар правде и подносилац захтева. Потписани споразум којим је у потпуности или делимично усвојен захтев подносиоца има снагу судског поравнања, у погледу висине накнаде штете која је споразумом одређена. Одредбом члана 18. истог правилника предвиђено да ако је постигнут споразум само у погледу дела захтева, тужба се може поднети у погледу остатка захтева, у складу са законом, а Комисија доставља одлуку којом делимично усваја захтев за накнаду штете, предлог споразума и обавештење подносиоцу о праву на подношење тужбе у погледу остатка захтева.

Одредбом члана 21. Закона о Заштитнику грађана („Сл. гласник РС“, бр. 79/2005 и 54/2007) утврђено је да органи управе имају обавезу да сарађују са Заштитником грађана и да му омогуће приступ просторијама и ставе на располагање све податке којим располажу, а који су од значаја за поступак који води. 
С обзиром да орган није пружио никаква објашњења за своја поступања, односно непоступања у конкретном случају, сагледавајући податке до којих се дошло искључиво на основу примљене притужбе, произилази да је Комисија за накнаду штете Министарства правде донела Одлуку којом је делимично усвојила захтев за накнаду штете и подносиоцу притужбе доставила предлог споразума. Међутим, како је подносилац притужбе предложени споразум од 25. марта 2010. године прихватио, потписао и одмах вратио Министарству, а да до данас није примио одређени износ на име накнаде штете, произилази да Министарство није до краја предузело све потребне мере како би подносиоцу притужбе био исплаћен износ који је одређен Одлуком Комисије за накнаду штете Министарства и предложеним споразумом о врсти и висини накнаде штете, а све на основу одлуке Уставног суда Републике Србије.

Имајући у виду да је притужилац покушао да ступи у контакт са службеницима Министарства у вези реализације одлуке и предложеног споразума, а да је Министарство пропустило да одговори и на писани допис притужиоца, произилази да се у конкретном случају несумњиво ради о грубом кршењу принципа добре управе за шта није пружено никакво образложење, чиме је странци онемогућено брзо и делотворно остваривање њених права и правних интереса. Из тог разлога, како орган ни до данас није реаговао на поновљена обраћања подносиоца притужбе и отклонио свој пропуст, потребно је да се, у знак поштовања за претрпљену повреду права на добру управу, чувајући и градећи однос поштовања са грађанима, за своје поступање, односно непоступање, и извини.
Такође, како Министарство правде, а сада Министарство правде и државне управе до данас није доставило никакво изјашњење ни овом органу, оцењује се да је Министарство, у конкретном случају, прекршило и обавезу сарадње са Заштитником грађана као и да је ћутање тог органа поводом више обраћања допринело и дугом трајању поступка пред овим органом. 
Органи јавне власти и јавни службеници дужни су да грађанима, на њихов захтев, дају информације о поступку који се код њих води, као и да грађанима пруже информације о правним радњама које грађани треба да предузму у циљу остваривања својих права и интереса. Одсуство одлуке или друге процесне радње у поступку по поднесцима грађана представља кршење принципа добре управе, а поготово у случају дуготрајног „ћутања администрације“, који указује на грубо кршење принципа добре управе и правила управног поступка, а на штету остваривања и заштите права грађана.
Органи управе увек делују у оквиру и на основу Устава, закона и других прописа и примењују правила и поступке прописане важећим прописима, старајући се да се одлука по сваком захтеву или притужби донесе у разумном року, без одлагања, а у сваком случају најкасније у законом предвиђеном року. 

На основу свих утврђених чињеница и околности, Заштитник грађана је на бази чињеница којима је располагао из притужбе господина М. Ј., утврдио пропуст у правилности и законитости рада Министарства правде на штету остваривања права грађана и, сагласно члану 31. став 2. Закона о Заштитнику грађана, упутио органу управе препоруке ради отклањања уочених недостатака у раду, као и у циљу унапређења рада органа управе и спречавања сличних пропуста у будућности.

